**Tlačová správa z 24. ročníka súťaže Vidiecka žena roka – „Líderka 2025“**

Svetový deň vidieckych žien bol vyhlásený v roku 1995 na pekinskej konferencii venovanej problematike žien. Tento deň sa oslavuje pod záštitou OSN a je príležitosťou na uznanie práve vidieckych žien. Na Slovensku VIPA organizuje od roku 2002 v tento deň konferenciu pre ženy a vyhlasuje výsledky súťaže Vidiecka žena roka – Líderka.

Medzi nami žijú ženy z vidieka s výnimočnými schopnosťami, sú nevyčerpateľnou studnicou energie, inšpirácie, motivácie, nadšenia a nápadov. Áno, väčšinou ich berieme ako samozrejmosť. Tieto ženy pritom svojou prítomnosťou a pôsobením obohacujú život na vidieku a robia ho aktívnejším.

Kategórie:

Vidiecka žena roka – Líderka roka – Aktivistka: PhDr. Martina Krempaská

Vidiecka žena roka – Líderka roka 2025 – Politička: Ing. Rita Pasztorová

Vidiecka žena roka – Líderka roka 2025 – Podnikateľka: Ing. Anna Hríbiková

Vidiecka žena roka – Líderka roka 2025 – Remeselníčka: Daniela Štureková

**Mimoriadne ocenenie Min. športu a cestovného ruchu udeľuje**

**Márii Zálešákovej**, vlastníčke Rodinného penziónu v Hornej Maríkovej, Trenčiansky kraj. Od roku 1993 začala podnikať vo vidieckej turistike, vtedy ešte s manželom, s ktorým vychovali 3 synov. Pracuje vo vidieckej turistike dodnes už 30 rokov. Vlastní Horský hotel Eva Mária, kde poskytujú ubytovanie a stravu. Počiatočné investície si požičala z banky, ktoré vďaka tvrdej každodennej práci postupne posplácala. Manžel po dvoch rokoch rekonštrukcie penziónu zomrel, pomáhali jej synovia s rodinami. Žiaľ, nebola úspešná pri získaní finančných prostriedkov z EÚ. Spolupracuje s viacerými združeniami, kde sa aj rekvalifikovala na prácu a služby v turizme. Preto by bola rada, keby sa aj ďalší ľudia na vidieku zapojili do tejto činnosti, hlavne za pomoci štátu a škôl. To je jedna z možností záchrany vidieka. V cestovnom ruchu pôsobí od r. 1993. Svojou svedomitou a ťažkou prácou bola vzorom. Je poradkyňou a konzultantkou pri zakladaní rodinných penziónov po celom Slovensku.

**Aktivistka: PhDr. Martina Krempaská**

PhDr. Martina Krempaská, admin. pracovníčka na OÚ Župčany, PSK

Jej práca ďaleko presahuje rámec pracovných povinností. S nasadením organizuje kultúrno-spoločenské podujatia, ktoré spájajú obyvateľov obce a posilňujú komunitného ducha. Okrem toho spolupracuje na obecných novinách, kde píše reportáže a články, čím približuje dianie v obci všetkým obyvateľom. Aktívne sa podieľa aj na tvorbe a písaní projektov pre obec i pre Úniu žien, vďaka čomu sa darí prinášať nové podujatia, podporovať tradície a zlepšovať život v komunite.

Je tiež autorkou knihy „Potulky Župčanmi“, v ktorej uchováva a pripomína históriu, tradície a krásu obce. Jej tvorivosť a odhodlanie prispievajú k zachovaniu kultúrneho dedičstva pre budúce generácie. Je aktívna, kreatívna a vždy ochotná pomôcť tam, kde je to potrebné. Ako členka Únie žien podporuje a rozvíja aktivity, ktoré zlepšujú život v obci, a motivuje ostatných k spolupráci.

**Politička Ing. Rita Pasztorová**

Ing. Rita Pasztorová, starostka v Malej nad Hronom, NSK

Starostkou je 15 rokov. Obec má 366 obyvateľov. Veľakrát svoj voľný čas strávi pri vypracovaní projektov, z ktorých finančnej pomoci úspešne zrekonštruovala všetky obecné budovy, ako kultúrny dom, materská škôlka, obecný úrad, dom smútku, obecnú knižnicu. Vzdelávanie, všestranná pomoc a spájanie komunity je pre ňu prvoradou činnosťou, preto je v obci bohatý kultúrny život. Pani starostka je výnimočná aj tým, že je predsedkyňou poľovníckeho združenia PZ Lipa, kde 9 rokov aj aktívne poľuje a viackrát ročne šíri poľovnícku osvetovú činnosť v školách, z čoho vznikli aj 2 fotoknihy.

**Podnikateľka Ing. Anna Hríbiková**

Ing. Anna Hríbiková, SZČO, Telgárt, BBSK

V roku 1987 si manželia Hríbikovci kúpili rodinný dom, začali prerábať na bývanie a jedno poschodie na ubytovanie v súkromí. V roku 1990 vznikol prvý rodinný penzión na Slovensku. Prvými hosťami boli Belgičania. Sledujúc trendy v gastronómii a hotelierstve v západnej Európe sa penzión postupne stal obľúbenou destináciou pre mnohých zahraničných, ale aj domácich hostí. Deti pokračujú v tradícii rodičov. Prostredie penziónu zároveň ovplyvnilo aj život piatich detí, ktoré majitelia vychovávali priamo v penzióne. V penzióne poskytujú aj stravovanie zamerané hlavne na domácu kuchyňu. V tomto roku zakúpili pekáreň, pečú chlieb pre návštevníkov, ale aj pre obyvateľov obce.

**Remeselníčka Daniela Štureková**

Daniela Štureková, rezbárka zo Zubrohlavy, ŽSK

Už dlhodobo pôsobí v obecnom zastupiteľstve. Vždy je ochotná priložiť ruku k dielu. Jej veľkou vášňou a zároveň poslaním je rezbárstvo, tvorí originálne a krásne diela, ktoré nesú jej rukopis a vyžarujú úprimný vzťah k prírode a tradícii. Všetky svoje diela robí s láskou a bez nároku na odmenu, pretože ich veľmi často darúva ďalej. V miestnej kaplnke za Kýčerou je možné vidieť viacero jej prác, ktoré tvoria nezameniteľnú súčasť duchovného a kultúrneho dedičstva obce. Naposledy venovala svoje rezbárske dielo aj včelnici v Zubrohlave. Pomohla aj (Teamu SNOV), vždy s úsmevom a ochotou, bez ohľadu na okolnosti.

V Župčanoch, 17. 10. 2025